‘৩০ কোটি ডলারের ধাক্কা মনসান্টোকে’ (১২-৮) শীর্ষক সংবাদের প্রেক্ষিতে জানাই, বর্তমানে ভারতে কোটি কোটি কৃষক আগাছানাশক হিসাবে ‘গ্লাইফোসেট’-সহ অন্যান্য রাসায়নিক উপাদান, যেমন পেন্ডিমিথানিল, প্রিটিলাক্লোর, ২, ৪ডি,পাইরাজ়ো সালফিউরন ইথাইল, কুইজ়ালোফপ ইথাইল, বিসপাইরিবাক সোডিয়াম ইত্যাদি ব্যবহার করে থাকেন। কৃষিক্ষেত্রে কৃষিশ্রমিকের অপ্রতুলতার কারণে আমরা কৃষিপ্রযুক্তি সম্প্রসারণ কর্মিগণ শত শত কৃষকভাইকে বিশেষ বিশেষ ক্ষেত্রে বিশেষ বিশেষ আগাছানাশক ব্যবহার করার পরামর্শ দিয়ে থাকি। আমেরিকাতে মনসান্টোর বিরুদ্ধে গ্লাইফোসেট থেকে ক্যানসার ছড়ানোর অভিযোগ হয়েছে। ফলে পরিবেশ ও কৃষকের স্বাস্থ্যরক্ষার তাগিদে অবিলম্বে সমস্ত ধরনের আগাছানাশকের পরীক্ষানিরীক্ষা প্রয়োজন।